钦定古今图书集成/方舆汇编/职方典/第1183卷 > 《游崎山记》茅瑞征
## 钦定古今图书集成/方舆汇编/职方典/第1183卷 > 《游崎山记》茅瑞征

黄冈山以百数，而崎山尤称峻特。余神往久之，故事
非雩祷不至。深箐邃谷，游踪罕入者。丁未冬日，会有
瓯脱之讼，郡檄下邑，当从蕲水、麻城两令君勘其地。
既命驾，张侯书来请，弛期乃徒御，已戒装脂秣矣。因
顾曹掾所勘地去崎山几何？掾对以三十里而近。余
曰：“若第裹半日粮，从间道济吾事可乎？”遂决䇲行。是
日宿丁家垱，土人称去此数百武有孔子河，即子路
问津处。质明升舆，经桀溺冲，前有石梁，圮尽，流水汤
汤出其下。征人褰裳渡曰：“丘之不济，命也夫！”庙一楹，
像宣尼，委土以当血食。余谓守僧津梁不远，以君为
导师。已去，至道观河，于时中春始从迂径行荆棘中，
几失道，远盼青翠数峰，居民指傍为狮子岩，有大司
寇王公冢在焉。入山愈迅，束马悬车，未至可十里许，
则下舂矣。举头忽见孤崖兀突，仰插云霄。余下视，谓
有异，信步山麓，得樵子，称为留云洞。幽涧鸣泉，噌吰
不绝。其上两崖交峙，止度一人，是谓土门。过此，视崎
山寺，邈若可即。暝色渐增，山僧挈灯相迎。余笑曰：“是
可当秉烛。”后骑昏黑，道者引炬燎原。余笑曰：“是可当
烈山。”山高风紧，舆行别无堪适，唯冉冉若堕身云雾
而已。入寺，势颇宏放，颓墙败榱，所乏浮图精室。越翌
日晨起，天欲雪，为举浊醪数卮，徐询山中遗碣，了无
片石，第盛夸刹本唐皇所留咏，多俚鄙不可读。起步
门外，寺额“能仁”，犹出近笔。有桥旁镌至治年日最古。
左岭两石，若伛且拱，曰“道人石。”余既探奇不息，趣屋
后山，雀踊跃，草蒙茸。至净室洞，足力疲困，拥石少憩。
俯眺盂钵、小崎诸山，森森起伏，风斯下矣。中峰尚在
烟霭，攀藤鸟举，始穷其巅。近龙王祠，有小喦穴，为祖
师洞。祠旁有井，冷然出水。山僧指其下有龙湫，隆冬
不涸。岁旱虔祷，取水即得灵雨。徘徊登眺，千岩万壑，
竞效胜山之下。果然，而反寻夜行处，松林竹荫，真令
人应接不暇也。茅子曰：“予登崎山，而境内诸山若培
𪣻云。《语》称‘山不在高，有龙则灵’。兹山既以伟秀笼盖
一邑，而尺水寸波，郁郁涌灵气，其为瑰杰，可胜道哉！
乃穷幽极峻，不足谋游士之屐；道险无徒，亦自然之
势也。至神正一丘，领烟霞而含泉石”，又傲然自畼矣。